מספר פנימי: 566057

הכנסת העשרים

**יוזמים: חברי הכנסת** **יעקב פרי**  
 **עמיר פרץ**  
 **יחיאל חיליק בר**  
 **אייל בן ראובן**  
 **איילת נחמיאס ורבין**  
 **טלי פלוסקוב**  
 **חיים ילין**  
 **איתן כבל**  
 **מיקי רוזנטל**  
 **תמר זנדברג**  
 **יוסי יונה**  
 **אראל מרגלית**  
 **עפר שלח**  
 **מאיר כהן**  
 **זוהיר בהלול**  
 **יאיר לפיד**  
 **רויטל סויד**  
 **קארין אלהרר**  
 **שי פירון**  
 **עליזה לביא**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
מצטרפים: חברי הכנסת דניאל עטר  
 אילן גילאון  
 אלי אלאלוף  
 מרב מיכאלי  
 מנואל טרכטנברג  
 איציק שמולי  
 עמר בר-לב  
 סתיו שפיר  
 עיסאווי פריג'  
 נחמן שי  
 זהבה גלאון  
 טלב אבו עראר  
 אחמד טיבי

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/1919/20

הצעת חוק הרשות הלאומית לתרבות ואמנות, התשע"ה–2015

|  |  |  |  |
| --- | --- | --- | --- |
|  |  | **פרק א': פרשנות** | |
| הגדרות | 1. | בחוק זה – | |
|  |  | "הרשות" – הרשות הלאומית לתרבות ואמנות המוקמת לפי חוק זה; | |
|  |  | "עסקה" – מתן שירות לרשות הלאומית לתרבות ואמנות למטרות מסחריות ותמורת שכר; | |
|  |  | "שליטה" – כהגדרתה בחוק ניירות ערך, התשכ"ח-1968[[1]](#footnote-2). | |
|  |  | **פרק ב': הקמת הרשות, תפקידיה וסמכויותיה** | |
| הקמת הרשות | 2. | מוקמת בזה הרשות הלאומית לתרבות ואמנות (להלן – הרשות). | |
| הרשות – תאגיד | 3. | הרשות היא תאגיד. | |
| הרשות – גוף מבוקר | 4. | הרשות תהיה גוף מבוקר, כמשמעותו בחוק מבקר המדינה, התשי"ח–1958 [נוסח משולב][[2]](#footnote-3). | |
| מטרות הרשות | 5. | מטרות הרשות הן – | |
|  |  | (1) קביעת מדיניות תקציבית ארוכת טווח שתקנה למוסדות וליוצרים וודאות, יציבות ועמידות; | |
|  |  | (2) הבטחת עידוד, הפצה וקידום של הפעילות התרבותית והאמנותית בכלל אזורי ישראל; | |
|  |  | (3) הבטחת איכות באומנות ובתרבות; | |
|  |  | (4) הבטחת מתן ביטוי הולם למגוון התרבותי של החברה הישראלית; | |
|  |  | (5) הבטחת מתן אפשרות ונגישות לכל אדם לצרוך או לעסוק בתרבות ואמנות; | |
|  |  | (6) הבטחת הפצת הפעילות התרבותית והאמנותית הישראלית בעולם; | |
|  |  | (7) הבטחת הוגנות ושוויון בחלוקת התמיכות למוסדות ומפעלי תרבות ותמיכה הולמת ביוצרים. | |
| תפקידי הרשות וסמכויותיה | 6. | תפקידי הרשות וסמכויותיה יהיו – | |
|  |  | (1) קביעת מדיניות תרבות למדינת ישראל, ביצועה והפיקוח עליה; | |
|  |  | (2) פיתוח התרבות בישראל וקידום והעמקת הידע התרבותי והאמנותי; | |
|  |  | (3) קידום החינוך ליצירת וצריכת תרבות ואמנות; | |
|  |  | (4) תמיכה במגוון רחב של פעילויות בכלל תחומי התרבות, האמנות והיצירה ברחבי המדינה, תוך ייעוץ ושיתוף פעולה עם גופים ציבוריים; | |
|  |  | (5) קבלת תרומות, עזבונות ומענקים כספיים מכל מקור אחר, שאינו במסגרת תקציב המדינה ומבלי לגרוע מזכות הרשות להיות מתוקצבת על ידי אוצר המדינה; | |
|  |  | (6) קביעת אמות מידה לחלוקת תקציבי תמיכות כספיות מתוך תקציביה למוסדות, גופים ומפעלי תרבות ואמנות וכן חלוקת מענקים לאמנים וליוצרים, והכל בתנאי עקרונות התמיכה כמפורט בפרק ז' לחוק זה; | |
|  |  | (7) ביצוע כל פעולה הדרושה לצורך מילוי תפקידיה, לרבות קיום הפקות ומפעלי תרבות ואמנות והכל שלא למטרות מסחריות. | |
|  |  | **פרק ג': מבנה הרשות וסדרי עבודתה** | |
| מינוי המועצה לתרבות ולאמנות והרכבה | 7. | לרשות תהיה מועצה של 20 חברים לפחות (להלן – המועצה), שתבצע את תפקידי הרשות; חברי מועצת הרשות ויושב ראש המועצה, ימונו בהתאם להמלצות ועדת איתור ובאישור הממשלה, כמפורט להלן: | |
|  |  | (1) שני שלישים מחברי המועצה יהיו אנשי ציבור בלתי תלויים, ושליש מהרכב המועצה ימונה מקרב קהילת היוצרים בישראל; | |
|  |  | (2) בין חברי המועצה ימונו חברים בעלי היכרות עמוקה עם תחומי התרבות והאמנות, בעלי מעמד, ניסיון ורקע ציבורי-חברתי בתחומי התרבות, החינוך והחברה; | |
|  |  | (3) בין חברי המועצה ימונו חברים בעלי ניסיון בניהול אקדמי, וכן הבנה וניסיון משמעותיים בתחומי המשק והכלכלה; | |
|  |  | (4) לא ימונה ולא יכהן כחבר מועצה, מי שעלול להימצא במישרין או בעקיפין במצב של ניגוד עניינים בין תפקידו כחבר מועצה לבין ענין אחר שלו או של קרובו, וכן לא יהיה בעל ענין בגורם כלשהו המעורב בפעילות בתרבות והאומנות; | |
|  |  | (5) במינוי חברי המועצה יינתן ייצוג הולם לכל המגזרים בחברה הישראלית; | |
|  |  | (6) בראש המועצה יעמוד יושב ראש אשר ימונה מקרב חברי הרשות; כשיר יהיה להתמנות כיושב ראש מועצת הרשות מי שהוא בעל השכלה אקדמית בתחומי התקשורת, הכלכלה, מנהל עסקים או משפטים, שהוא בעל ניסיון מהותי של שש שנים לפחות ומומחיות בתחום מתחומי האמנות, התרבות והחברה. | |
| תקופת כהונת המועצה | 8. | (א) תקופת כהונה של כל מועצה ותקופת כהונתו של יושב ראש המועצה תהיה ארבע שנים מיום מינוי חברי המועצה. | |
|  |  | (ב) המועצה היוצאת תמשיך לכהן עד למינויה של המועצה הנכנסת. | |
|  |  | (ג) חבר המועצה יכול שימונה מחדש לתקופת כהונה אחת בלבד ברציפות. | |
| סייגים למינוי חבר מועצה | 9. | לא ימונה כחבר המועצה מי שנתקיים בו אחד מאלה: | |
|  |  | (1) הוא אינו אזרח ישראל; | |
|  |  | (2) הוא הורשע בעבירה, אשר מפאת מהותה, חומרתה או נסיבותיה, אין הוא ראוי לכהן כחבר המועצה; | |
|  |  | (3) הוא הוכרז כפושט רגל לפי פקודת פשיטת הרגל [נוסח חדש], התש"מ–1980[[3]](#footnote-4); | |
|  |  | (4) טרם מלאו לו 21 שנה, אלא אם כן הוא נציג מועצת התלמידים הארצית; | |
|  |  | (5) מי שקשור, במישרין או בעקיפין, בעצמו או על ידי קרובו, סוכנו או שותפו בחוזה או בעסקה עם הרשות. | |
| פקיעת כהונה | 10. | (א) חבר מועצה יחדל לכהן בה לפני תום תקופת כהונתו אם התקיים אחד מאלה: | |
|  |  |  | (1) התפטר מחברותו במועצה, במסירת כתב התפטרות ליושב ראש המועצה; |
|  |  |  | (2) נתקיים בו סייג מן הסייגים המפורטים בסעיף 7; |
|  |  |  | (3) נבצר ממנו דרך קבע למלא את תפקידו כחבר המועצה, ויושב ראש המועצה העבירו מכהונתו בהודעה בכתב. |
|  |  | (ב) נעדר חבר המועצה ללא סיבה סבירה משלוש ישיבות רצופות של הרשות, או מיותר ממחצית הישיבות שקיימה בשנה אחת, רשאי ראש הממשלה, לאחר התייעצות עם יושב ראש המועצה, להעבירו מכהונתו בהודעה בכתב. | |
| השעיה | 11. | הוגש כתב אישום נגד חבר המועצה בעבירה שמפאת מהותה, חומרתה או נסיבותיה אין הוא ראוי לכהן כחבר המועצה, רשאית המועצה, לפי הצעת היועץ המשפטי לממשלה, להשעותו מכהונתו עד למתן פסק דין סופי בעניינו. | |
| מינוי מחליף לחבר המועצה | 12. | חבר המועצה שנפטר או שחדל לכהן כאמור בסעיף 10, תמנה המועצה במקומו, לתקופת כהונתה של אותה מועצה, חבר אחר. | |
| ממלא מקום ליושב ראש המועצה | 13. | (א) נבצר זמנית מיושב ראש המועצה למלא את תפקידי, או התפנתה משרתו וטרם מונה חבר אחר במקומו, ישמש סגנו כממלא מקומו לתקופה שלא תעלה על שלושה חודשים. | |
|  |  | (ב) נבצר זמנית, מיושב ראש המועצה ומסגנו להשתתף בישיבה מישיבות המועצה, רשאית המועצה למנות חבר מועצה כממלא מקום כאמור לשתי ישיבות רצופות לכל היותר; לא מינתה המועצה ממלא מקום כאמור, ישמש הוותיק מבין חברי המועצה כיושב ראש. | |
| גמול והחזר הוצאות | 14. | חברי המועצה יהיו זכאים לגמול בעד שירותיהם וכן להחזר הוצאות שהוציאו במילוי תפקידם בשיעורים שיקבע ראש הממשלה בתקנות, לאחר התייעצות עם שר האוצר. | |
| חובת גילוי ואיסור התקשרות | 15. | (א) חבר המועצה הקשור או עשוי להיות קשור, במישרין או בעקיפין, בעצמו או על ידי קרובו, סוכנו או שותפו, בעסקה או בעניין העומדים לדיון במועצה או בוועדה מוועדותיה, יודיע על כך בכתב ליושב ראש המועצה, מיד לאחר שנודע לו כי העסקה או העניין האמורים עומדים לדיון, ולא יהיה נוכח בדיוני המועצה או הוועדה באותה עסקה, או באותו עניין, ולא ישתתף בהחלטה המתייחסת אליהם או הקשורה בהם. | |
|  |  | (ב) חבר המועצה, קרובו, שותפו, סוכנו או תאגיד שאחד מהאמורים הוא בעל שליטה או מנהל בו, לא יתקשר בעסקה עם הרשות. | |
|  |  | (ג) התקיים ביושב ראש המועצה האמור בסעיף זה, יפעל על פי האמור בו, יודיע על כך לראש הממשלה, והוראות סעיף 13 יחולו, בשינויים המחויבים. | |
| ישיבות המועצה | 16. | (א) ישיבות המועצה יתקיימו עשר פעמים בשנה, לכל הפחות. | |
|  |  | (ב) יושב ראש המועצה יזמן את ישיבותיה ויקבע את מועדן, מקום כינוסן וסדר יומן, בכפוף להוראות פרק זה. | |
|  |  | (ג) לפי דרישת שליש מחברי המועצה, יזמן יושב ראש המועצה ישיבה בתוך ארבעה עשר ימים מקבלת הדרישה, אלא אם כן הנסיבות מחייבות לכנסה תוך זמן קצר יותר; בישיבה תדון המועצה בנושאים המפורטים בדרישה. | |
| סדרי נוהל | 17. | (א) המועצה תקבע, את דרכי עבודתה ונהלי דיוניה, ככל שלא נקבעו לפי חוק זה. | |
|  |  | (ב) המניין החוקי בישיבות המועצה הוא רוב חבריה, ובהם יושב ראש המועצה ובהעדרו ממלא מקומו; משנפתחה הישיבה במניין חוקי, יהיה המשך הישיבה כדין בכל מספר חברים ובלבד שבעת קבלת ההחלטות נכחו שליש ממספר חבריה לפחות ובהם היושב ראש, ובהעדרו, ממלא מקומו. | |
|  |  | (ג) לא היה מניין חוקי בפתיחת הישיבה, רשאי היושב ראש, ובהעדרו ממלא מקומו, לדחותה בחצי שעה; עברה מחצית השעה האמורה, תהא הישיבה כדין, בכל מספר של נוכחים, ואולם על קבלת ההחלטה יחולו הוראות סעיף קטן (ב). | |
|  |  | (ד) החלטות המועצה יתקבלו ברוב דעות של המשתתפים בהצבעה; היו הדעות שקולות, תכריע דעת היושב ראש ובהעדרו, דעת ממלא מקומו. | |
| תפקידי המועצה וסמכויותיה | 18. | תפקידי המועצה וסמכויותיה יהיו – | |
|  |  | (1) גיבוש מדיניות ארוכת טווח בעניינים עקרוניים ובעלי השלכה משמעותית על תחומי התרבות והאומנות בישראל; | |
|  |  | (2) אישור תכנית התמיכה הרב שנתית; | |
|  |  | (3) קביעת תקציב הרשות ודרכי חלוקת התמיכות במוסדות הנתמכים; | |
|  |  | (4) מינוי חברי הוועד המנהל; | |
|  |  | (5) קבלת תרומות, עזבונות, ומענקים כספיים מכל מקור אחר; | |
|  |  | (6) הקמת ועדות מקצועיות שיהיו אחראיות על קביעת אמות מידה עבור המחלקה הייעודית; | |
|  |  | (7) הקמת ועדות משנה ווועדות מייעצות לתחומי פעולותיה השונים, וקביעת כללים, בין היתר, למינוי ועדות אלה, דרכי פעולתן. | |
|  |  | (8) ביצוע כל פעולה הדרושה לצורך מילוי תפקידיה; | |
| הרכב ופעילות הוועד המנהל | 19. | (א) המועצה תמנה מבין חבריה שבעה חברים, מתוכם שני נציגי יוצרים, אשר יכהנו כחברי הוועד המנהל. | |
|  |  | (ב) הוועד המנהל יהיה אחראי על הפעילות השוטפת של הרשות; | |
|  |  | (ג) בביצוע תפקידיו ובהפעלת סמכויותיו יפעל הוועד המנהל באופן עצמאי ויונחה על ידי שיקולים מקצועיים בלבד. | |
|  |  | (ד) יושב ראש המועצה יהיה גם יושב ראש הוועד המנהל ויועסק במשרה מלאה, ותנאי העסקתו ייקבעו באישור הממונה על השכר במשרד האוצר. | |
| תפקידי הוועד המנהל וסמכויותיו | 20. | (א) תפקידי הוועד המנהל וסמכויותיו – | |
|  |  |  | (1) גיבוש המלצות ליעדים לטווח ארוך ולטווח הקצר והבאתם בפני מועצת הרשות; |
|  |  |  | (2) גיבוש תכנית רב שנתית לחמש שנים או יותר, להגשמת היעדים ארוכי הטווח, אשר תובא לאישור המועצה, לאחר התייעצות עם משרד התרבות והספורט (להלן – התכנית הרב שנתית); |
|  |  |  | (3) גיבוש ואישור תקציב רב שנתי למימון התכנית הרב שנתית, אשר יכלול הצעה להשתתפות המדינה בתקציבי התרבות ואומנות, ואשר עיקריו יובאו לאשרור המועצה בהתאם להוראות וזאת ככל שסוכם עם משרד התרבות והספורט, ומשרד האוצר; |
|  |  |  | (4) הכנת תכניות לטווח קצר על פיהן יוכנו הצעות התקציב השנתיות, והגשתן לאישור המועצה; |
|  |  |  | (5) ניהולה השוטף של הרשות ובכלל זה יהיה הגוף האחראי על מימוש החלטות המועצה לרבות חלוקת תמיכות; |
|  |  |  | (6) לפעול להגברת השקיפות והנגישות למידע בתחום התרבות והאמנות, לציבור ולמוסדות לתרבות, ובכלל זה להמליץ למועצה בעניין קווים מנחים בדבר פרסום מידע. |
| ועדות משנה | 21. | (א) המועצה תמנה מבין חבריה ועדות משנה לצורך מילוי תפקידיה. | |
|  |  | (ב) כל אחת מוועדות המשנה תהא מופקדת על מילוי תפקיד אחר מתפקידי המועצה. | |
|  |  | (ג) המועצה תקבע את תפקידיהן של ועדות המשנה ותאציל להן מסמכויותיה, למעט הסמכות לקבוע כללים. | |
|  |  | (ד) חבר המועצה יכול להיות חבר ביותר מוועדת משנה אחת. | |
|  |  | (ה) המועצה תמנה יושב ראש לכל אחת מוועדות המשנה ואולם לא ישמש חבר כיושב ראש של יותר מוועדת משנה אחת. | |
|  |  | (ו) ועדות המשנה יקיימו התייעצות עם משרד התרבות והספורט, על פי העניין. | |
| ועדות משנה נוספות וועדות מייעצות | 22. | (א) המועצה רשאית לצורך מילוי תפקידה – | |
|  |  |  | (1) למנות ועדות משנה נוספות על אלה המנויות בסעיף 21, לכל עניין שתראה לנכון, לקבוע את תפקידיהן ולהאציל להן מסמכויותיה, למעט הסמכות לקבוע כללים, לאשר את תקציב הרשות ולמנות את המנהל הכללי של הרשות; |
|  |  |  | (2) למנות ועדות מייעצות לתחומי פעילותה השונים. |
|  |  | (ב) המועצה רשאית למנות כחברים בוועדות המשנה לפי סעיף קטן (א), ובוועדות המייעצות גם מי שאינו חבר הרשות ובלבד שלפחות מחצית מחברי ועדות המשנה, ושליש מחברי הועדות המייעצות יהיו חברי רשות. | |
|  |  | (ג) המועצה תמנה יושב ראש שהוא חבר המועצה לכל אחת מוועדות המשנה והוועדות המייעצות, ואולם לא ישמש חבר המועצה כיושב ראש ליותר מוועדה אחת. | |
|  |  | (ד) בכפוף לאמור בפרק זה, תקבע המועצה כללים, למינוי ועדות המשנה ולמינוי הוועדות המייעצות, לדרכי פעולתן, לאופן הפסקת כהונתם של חברי הוועדות, להחלפת חברים שאינם חברי המועצה, לסדרי הדיון ולאופן הערעור על החלטותיהן. | |
| ועדת האיתור | 23. | (א) את חברי המועצה תבחר ועדת איתור למועמדים (להלן – ועדת האיתור). | |
|  |  | (ב) חברי ועדת האיתור ייבחרו על ידי ראש הממשלה ושר החינוך. | |
|  |  | (ג) ועדת האיתור מועמדים תמנה חמישה חברים. | |
|  |  | (ד) חברי הוועדה לאיתור מועמדים, לרבות יושב ראש הוועדה, ימונו לתקופה של חמש שנים. | |
|  |  | (ה) בראש הוועדה יעמוד שופט בדימוס. | |
| תוקף החלטות | 24. | קיום המועצה, סמכויותיה ותוקף החלטותיה לא ייפגעו מחמת שנתפנה מקומו של חבר המועצה או מחמת ליקוי במינויו או בהמשך כהונתו. | |
| מחלקות ייעודיות | 25. | (א) לכל תחום אמנות תהיה מחלקה ייעודית שתהיה אחראית לקביעת התקציב הראוי ולחלוקת התמיכות. | |
|  |  | (ב) בראש כל מחלקה ייעודית יעמוד מנהל. | |
|  |  | (ג) כל מחלקה תמנה חמישה חברים, כולם אנשי ציבור מוכרים בתחום האמנות והתרבות ואנשי מקצוע מומחים בתחום. | |
|  |  | (ד) המחלקה תהא זכאית לקבוע ועדות משנה בתחומה לצורך בדיקת הצעות או כפי שייקבע על ידי מנהל המחלקה הייעודית. | |
|  |  | (ה) חברי המחלקה הייעודית ימונו לתקופה של ארבע שנים עם אפשרות לתקופת כהונה נוספת אחת. | |
|  |  | (ו) מנהל כל מחלקה יתייעץ עם גורמי המקצוע במשרד התרבות והספורט, לפי העניין. | |
| אגפים מקצועיים | 26. | מבנה הרשות יכלול, בין היתר, את הייעוץ המשפטי, אגף הכספים, פיקוח ואכיפה, דוברות ויחסי ציבור, אשר יסייעו בתהליכי קבלת ההחלטות של המועצה. | |
| הוועדה לתכנון ותקצוב | 27. | (א) הוועדה לתכנון ותקצוב תהא ועדת משנה של המועצה לתרבות ולאמנות (בסעיף זה – הוועדה), ותמונה על ידי המועצה. | |
|  |  | (ב) הוועדה תפעל בשקיפות ציבורית מלאה. | |
|  |  | (ג) הוועדה תהא גוף בלתי תלוי שיעמוד בין משרד התרבות והספורט, הממשלה ומוסדות התרבות והאמנות, בכל ענייני ההקצבות לתרבות ולאמנות; משרדי הממשלה יימנעו מקבלת בקשות או המלצות ממוסדות התרבות והאמנות עצמם, או מכל מקור אחר, וכן יימנעו מהקצבת הקצבות למוסדות תרבות ואמנות שלא בהמלצת הוועדה. | |
|  |  | (ד) הוועדה תציע את התקציב הבסיסי ואת תקציב הפיתוח לתרבות ולאמנות בהתחשב בצרכי החברה והמדינה, תוך שמירה על חירות היצירה ועל שוויוניות בין אזורי המדינה וסוגי האוכלוסייה בה. | |
|  |  | (ה) הוועדה, בהתייעצות עם משרד התרבות והספורט, תהא הגוף הבלעדי הקובע את חלוקת התקציבים הכוללים והמאושרים לצרכי פיתוח ופעילות שוטפת בין מוסדות התרבות והאמנות. | |
|  |  | (ו) הוועדה תציע למשרד התרבות והספורט ולמועצה לתרבות ולאומנות תכניות פיתוח של התרבות והאמנות. | |
|  |  | (ז) הוועדה תפעל למען ייעול אופן התנהלות מוסדות התרבות והאמנות ולתיאום ביניהם, לשם חיסכון במשאבים ומניעת כפילות מיותרת. | |
|  |  | (ח) הוועדה תעקוב אחר ניצול התקציבים לשם מניעת גירעונות או חריגות פיננסיות. | |
|  |  | (ט) הוועדה תחווה דעה בפני המועצה לתרבות ולאמנות בנוגע להקמת כל מוסד חדש או יחידה חדשה בעלת משמעות כספית ניכרת במוסד מוכר. | |
| מכון ייצוא  לתרבות ואומנות | 28. | (א) מכון הייצוא לתרבות ואמנות (להלן – המכון) יהיה הגוף המרכזי האמון על קידום ייצוא התרבות והאמנות במדינת ישראל. | |
|  |  | (ב) המכון יורכב ממחלקות מקצועיות כפי שייקבע על ידי המנהל הכללי. | |
|  |  | (ג) בראש כל מחלקה מקצועית יעמוד מנהל. | |
|  |  | (ד) תקנון המכון ייקבע בכללים על ידי הרשות, באישור שר התרבות והספורט. | |
|  |  | (ה) מטרת המכון היא לעודד את ייצוא התרבות והאומנות ממדינת ישראל אל העולם, ולהיות גורם מטה ממלכתי מסייע ליוצרים הישראלים, להגיע אל קהלי יעד חדשים ברחבי העולם. | |
|  |  | **פרק ד': תהליכי עבודה בין הרשות לבין הממשלה** | |
| תהליכי עבודה בין הרשות לבין הממשלה | 29. | במטרה להסדיר את תהליכי העבודה בין הרשות לבין משרד התרבות והספורט, והממשלה, ועל מנת להבטיח את יכולת הרשות לפעול באופן עצמאי, בלתי תלוי ומקצועי למימוש מטרותיה, יחולו הוראות אלה: | |
|  |  | (1) הוועד המנהל יקיים התייעצות בכל שנה עם משרד התרבות והספורט לקראת גיבוש התכנית הרב שנתית; | |
|  |  | (2) הוועד המנהל, באמצעות יושב ראש הוועד המנהל והמנהל הכללי, ידון עם משרד התרבות והספורט, ומשרד האוצר במתווה התקציב הרב שנתי, והכל לאור התכנית הרב שנתית; | |
|  |  | (3) יושב ראש המועצה יציג בפני שר התרבות והספורט ובפני הממשלה את העקרונות והיעדים של התכנית הרב שנתית; | |
|  |  | (4) יושב ראש המועצה ידווח לשר התרבות והספורט ולממשלה בתחילת כל שנה על מצב התרבות והאמנות ועל ההתקדמות ביישום התכנית הרב שנתית; | |
|  |  | (5) משרד התרבות והספורט יקיים התייעצות עם הוועד המנהל או המועצה, לפי העניין, על כל יוזמת חקיקה והצעת והחלטת ממשלה הנוגעת, במישרין או בעקיפין, לתרבות ולאמנות; | |
|  |  | (6) המנהל הכללי יפעל מול משרד התרבות והספורט ומשרד האוצר לשם גיבוש תקציב הרשות. | |
|  |  | **פרק ה': עובדי הרשות** | |
| המנהל הכללי | 30. | (א) הוועד המנהל של הרשות ימנה מנהל כללי לרשות שלא מבין חברי המועצה (בחוק זה – המנהל הכללי), ויקבע את משכורתו ואת תנאי עבודתו. | |
|  |  | (ב) כשיר יהיה להתמנות כמנהל הכללי מי שהוא בעל השכלה אקדמית בתחומי התקשורת, הכלכלה, מינהל עסקים או משפטים, והוא בעל ניסיון מהותי של חמש שנים לפחות ומומחיות בתחום מתחומי האמנות והתרבות. | |
|  |  | (ג) המנהל הכללי ימונה לצורך ניהולה השוטף של הרשות, על אגפיה המקצועיים, אשר כל אחד מהם ייתן תמיכה מקצועית למועצת הרשות ולוועד המנהל לצורך ביצוע החלטותיהם. | |
|  |  | (ד) תקופת הכהונה של המנהל הכללי תהיה ארבע שנים, אך המועצה רשאית להאריך את כהונתו בתקופה אחת נוספת. | |
|  |  | (ה) תקופת הכהונה של המנהל הכללי תפקע באחת מאלה: | |
|  |  |  | (1) הוא התפטר בהודעה בכתב ליושב ראש המועצה; |
|  |  |  | (2) המועצה קבעה כי נבצר מהמנהל הכללי, למלא את תפקידו דרך קבע, או החליטה, בהחלטה מנומקת, להעבירו מתפקידו. |
|  |  | (ו) התפטר המנהל הכללי, תיפסק כהונתו 30 ימים לאחר הגשת כתב ההתפטרות, אלא אם כן הסכימה המועצה למועד קצר יותר. | |
| קבלת עובדים ותנאי עבודתם | 31. | למעט מינויו של המנהל הכללי, תהא הרשות זכאית לשכור עובדים על פי שיקול דעתה הבלעדי; מעמדם של עובדים כאמור יהיה כשל עובדי מדינה, בתיאומים שייקבעו בתקנות על ידי ראש הממשלה. | |
|  |  | **פרק ו': תקציב הרשות** | |
| תקציב הרשות | 32. | (א) תקציב הרשות יהא רב שנתי וייגזר מתך התקציב השנתי הלאומי. | |
|  |  | (ב) תקציב הרשות ייקבע במשותף על ידי משרד התרבות והספורט ומשרד האוצר ויגובש במשא ומתן בין הגורמים. | |
|  |  | (ג) הכנת התקציב ומסירתו לממשלה לאישור יהיו באופן שנקבעו בתקנות. | |
|  |  | **פרק ז': עקרונות התמיכה במוסדות התרבות והאמנות** | |
| עקרונות התמיכה במוסדות התרבות והאמנות | 33. | כל מוסד נתמך, לאחר שקיבל את אישור המחלקה הייעודית בדבר זכאות לתמיכה, יקבל את התמיכה באופן הבא מתוך תקציב הרשות בחוק זה – תקציב ראוי) : | |
|  |  | (1) ייקבע לו תקציב ראוי על ידי המחלקה הייעודית לפי שיקולים מקצועיים; | |
|  |  | (2) ייקבע היקף פעילותו; לעניין זה, "היקף פעילותו" – היקף פעילות הכולל כמות תוצרים שעליו לייצר בשנה וכמות המופעים שעליו לבצע, במשכנו ובאולמות חוץ, בכפוף ובהתאמה לתחומי התרבות והאמנות השונים; | |
|  |  | (3) התמיכה במוסד לא תפחת מ-50% מהתקציב הראוי; | |
|  |  | (4) בבואה לדון בתמיכה במוסדות, תשקול המחלקה הייעודית אפשרות לאשר למוסד נתמך תקציב לחמש שנים, לשלוש שנים או לשנתיים; | |
|  |  | (5) חלוקת התקציב תתבסס על הסיכום התקציבי עם משרד התרבות והספורט ומשרד האוצר. | |
|  |  | **פרק ח': הוראות שונות** | |
| דין הרשות כדין המדינה | 34. | דין הרשות כדין המדינה לעניין תשלומי מסים, מס בולים, אגרות, ארנונות, היטלים ותשלומי חובה אחרים. | |
| ביצוע ותקנות | 35. | שר התרבות והספורט ממונה על ביצוע חוק זה, והוא רשאי להתקין תקנות בכל הנוגע לביצועו. | |
| אי-תלות | 36. | בתחום סמכויותיה לפי חוק זה תהא הרשות בת חורין לכלכל את ענייניה. | |
| תחילה וסמכויות | 37. | תחילתו של חוק זה ביום \_\_\_\_\_\_\_\_\_[[4]](#footnote-5)\*, ומיום התחילה יהיו כל הנושאים הקבועים בחוק זה בסמכותה הבלעדית של הרשות. | |
| ביטול חוק התרבות והאמנות | 38. | חוק התרבות והאמנות התשס"ג–2002[[5]](#footnote-6) – בטל | |

דברי הסבר

מערכת התרבות והאמנות היא מערכת אשר לה כל המאפיינים המחייבים אי-תלות, אך עם זאת היא טרם עברה תהליך אוטונומיזציה דוגמת מערכות נוספות כרשות השידור והמועצה להשכלה גבוהה.

הצורך להקים רשות עצמאית נובע מההכרה שבכדי לאפשר מדיניות תרבות ואמנות יעילה ומקצועית, מגוונת ובעלת חזון ארוך טווח, העונה על צורכי מוסדות התרבות לאורך זמן, יש להקים רשות עצמאית. על הרשות לפעול באופן עצמאי, תוך מתן אפשרות למוסדות תרבות קיימים ועתידיים לתכנון ולהסתמכות לטווח אורך ומתוך שאיפה לאיכות ולמצוינות. רשות הפועלת לקביעת מדיניות תקצוב באופן עצמאי, ללא התערבות פוליטית בהחלטותיה ופועלת בשקיפות ציבורית מלאה.

הרשות תפעל לעידוד התרבות ולמתן תמיכה הולמת ליוצרים, תבטיח חופש יצירה ותיתן ביטוי למגוון התרבותי של החברה בישראל, להשקפות השונות הרווחות בה ולערכיה. כך, תהא הרשות לתרבות ולאמנות מחויבת בפני הציבור לקדם איכות ומצוינות ולעודד את היצירה המקורית.

המעמד האוטונומי שיינתן למערכת התרבות והאמנות מבטיח, בין השאר, קיומה של מסגרת מוגדרת של מקורות תקציביים, מניעת הפליה בין אזורים ובין קבוצות אוכלוסייה וכן ימנע השפעה חיצונית על הגורמים היצירתיים ומוסדות התרבות והאמנות.

הנדבך הנוסף במסגרת תפקידיה של הרשות הוא קביעת סדרי עדיפויות, קריטריונים וכללים לתמיכות לתחומי התרבות והאמנות והכל בלא השפעות פוליטיות מידיות, דוגמת גופים מקבילים בעולם.

המנגנונים המוצעים מבטיחים ביזור תפקידי הרשות כמחלקת תמיכות כספיות מתקציביה מחד וכמפיצת התרבות והאמנות בישראל וכמי שמבטיחה מתן ביטוי הולם למגוון התרבותי של החברה הישראלית מאידך, ומאפשר מיצוי כישוריהם והתמחויותיהם של חברי המועצה.

הרשות לתרבות ולאמנות תוקם מתוך הציבור הישראלי ועבורו, וחברי הרשות יפעלו בצורה עצמאית, בלתי תלויה ושוויונית לטובת כלל אזרחי המדינה.

הצעת חוק דומה בעיקרה הונחה על שולחן הכנסת העשרים על ידי חברי הכנסת אוסאמה סעדי וקבוצת חברי הכנסת (פ/1918/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"א באב התשע"ה – 27.7.15

1. ס"ח התשכ"ח, עמ' 234. [↑](#footnote-ref-2)
2. ס"ח התשי"ח, עמ' 92. [↑](#footnote-ref-3)
3. דיני מדינת ישראל, נוסח חדש 34, עמ' 639. [↑](#footnote-ref-4)
4. \* יום התחילה ייקבע בעת הכנת הצעת החוק לקריאה הראשונה. [↑](#footnote-ref-5)
5. ס"ח התשס"ג, עמ' 64. [↑](#footnote-ref-6)