מספר פנימי: 564587

הכנסת העשרים

**יוזמים: חברי הכנסת** **אוסאמה סעדי**  
 **אחמד טיבי**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/1918/20

הצעת חוק הרשות הממלכתית לתרבות ואומנות, התשע"ה–2015

|  |  |  |  |
| --- | --- | --- | --- |
|  |  | **פרק א': פרשנות** | |
| הגדרות | 1. | בחוק זה – | |
|  |  | "הרשות" – הרשות הלאומית לתרבות ואמנות המוקמת לפי חוק זה; | |
|  |  | "עסקה" – מתן שירות לרשות הלאומית לתרבות ואמנות למטרות מסחריות ותמורת שכר; | |
|  |  | "שליטה" – כהגדרתה בחוק ניירות ערך, התשכ"ח-1968[[1]](#footnote-2); | |
|  |  | "השר" – שר התרבות והספורט. | |
|  |  | **פרק ב': הקמת הרשות, תפקידיה וסמכויותיה** | |
| הקמת הרשות | 2. | מוקמת בזה הרשות הלאומית לתרבות ואמנות. | |
| הרשות – תאגיד | 3. | הרשות היא תאגיד. | |
| הרשות – גוף מבוקר | 4. | הרשות תהיה גוף מבוקר, כמשמעותו בחוק מבקר המדינה, התשי"ח–1958 [נוסח משולב][[2]](#footnote-3). | |
| תפקידי הרשות וסמכויותיה | 5. | (א) תפקידי הרשות יהיו – | |
|  |  |  | (1) קידום ועידוד הפעילות התרבותית והאמנותית והפצתה בקרב הציבור; |
|  |  |  | (2) חלוקת תמיכות כספיות מתוך תקציביה למוסדות, גופים ומפעלי תרבות ואמנות, וכן חלוקת מענקים לאמנים יוצרים; |
|  |  |  | (3) ייעוץ ושיתוף פעולה עם גופים ציבוריים בכל עניין הקשור במישרין או בעקיפין, להפצה, לתמיכה ולפעילות תרבות ואמנות בישראל ובעולם. |
|  |  | (ב) סמכויות הרשות יהיו – | |
|  |  |  | (1) לקבוע כללים לפיהם יחולקו תמיכותיה ומענקיה, בכפוף לקבוע בחוק זה; |
|  |  |  | (2) לקבל תרומות, עזבונות ומענקים כספיים מכל מקור אחר, שאינו במסגרת תקציב המדינה מבלי לגרוע מזכות הרשות להיות מתוקצבת על ידי אוצר המדינה; |
|  |  |  | (3) לבצע כל פעולה הדרושה לצורך מילוי תפקידיה, לרבות ביצוע הפקות, מפעלי תרבות ואמנות וכל היוצא באלה, שלא למטרות מסחריות. |
|  |  | **פרק ג': מבנה הרשות וסדרי עבודתה** | |
| הרכב הרשות ומינויה | 6. | (א) נשיא המדינה ימנה את חברי הרשות ומספרם לא יפחת מחמישה עשר ולא יעלה על שמונה עשר. | |
|  |  | (ב) לפחות שני שלישים מחברי הרשות יהיו בעלי מעמד בשדה האקדמיה, התקשורת, התרבות והאמנות, ושליש מחברי הרשות ימונו מקרב אישי ציבור. | |
|  |  | (ג) בין חברי הרשות יהיה ייצוג הולם לכל המגזרים בחברה הישראלית בהתאם לכישוריהם. | |
|  |  | (ד) יושב ראש הרשות וסגנו ימונו מקרב חברי הרשות, על ידי השר. | |
|  |  | (ה) בלי לגרוע מהאמור בסעיף 7(ג), ימונה שליש מחברי רשות חדשה מבין חברי הרשות היוצאת. | |
| תקופת כהונה | 7. | (א) תקופת הכהונה של כל רשות היא ארבע שנים מיום מינוי חבריה של אותה רשות. | |
|  |  | (ב) הרשות היוצאת תמשיך לכהן עד למינויה של הרשות הבאה. | |
|  |  | (ג) חבר הרשות יכול שימונה מחדש לתקופת כהונה אחת בלבד, ברציפות. | |
| סייגים למינוי | 8. | לא יתמנה כחבר הרשות מי שנתקיים בו אחד מאלה: | |
|  |  | (1) הוא אינו אזרח ישראלי; | |
|  |  | (2) הוא הורשע בעבירה, אשר מפאת מהותה, חומרתה או נסיבותיה אין הוא ראוי לכהן כחבר הרשות; | |
|  |  | (3) הוא הוכרז כפושט רגל לפי פקודת פשיטת הרגל [נוסח חדש], התש"ם–1980[[3]](#footnote-4); | |
|  |  | (4) טרם מלאו לו 21 שנים. | |
| פקיעת כהונה | 9. | (א) חבר הרשות יחדל לכהן בה לפני תום תקופת כהונתו אם התקיים בו אחד מאלה: | |
|  |  |  | (1) התפטר מחברותו ברשות, במסירת כתב התפטרות לשר; |
|  |  |  | (2) נתקיים בו סייג מן הסייגים המפורטים בסעיף 8; |
|  |  |  | (3) נבצר ממנו דרך קבע למלא תפקידו, והשר, לאחר התייעצות ביושב ראש הרשות, העבירו מכהונתו בהודעה בכתב. |
|  |  | (ב) נעדר חבר הרשות ללא סיבה סבירה משלוש ישיבות רצופות של הרשות או מיותר ממחצית הישיבות שקיימה בשנה אחת רשאי השר, לאחר התייעצות ביושב ראש הרשות, להעבירו מכהונתו בהודעה בכתב. | |
| השעיה | 10. | הוגש כתב אישום נגד חבר הרשות בעבירה שלכאורה מפאת מהותה, חומרתה או נסיבותיה, אין הוא רשאי לכהן כחבר הרשות, רשאי השר, לפי הצעת היועץ המשפטי לממשלה, להשעותו מכהונתו עד למתן פסק דין סופי בעניינו. | |
| מינוי מחליף לחבר הרשות | 11. | (א) חבר הרשות שנפטר או חדל לכהן לפי סעיף 9, ימונה במקומו לתקופת כהונתה של אותה רשות חבר אחר בדרך שנקבעה למינוי החבר שמקומו נתפנה. | |
|  |  | (ב) חבר רשות שנבצר ממנו למלא את תפקידו במשך תקופה העולה על שלושה חודשים והוא לא הועבר מתפקידו כאמור בסעיף 9(ב) וכן מי שהושעה מכהונתו לפי סעיף 10, רשאי הנשיא למנות לו ממלא מקום. | |
| ממלא מקום ליושב ראש הרשות | 12. | (א) נבצר זמנית מיושב ראש הרשות למלא תפקידו או התפנתה משרתו וטרם נתמנה אחר במקומו, ישמש סגנו כממלא מקומו לתקופה שלא תעלה על שלושה חודשים. | |
|  |  | (ב) נבצר זמנית מיושב ראש הרשות ומסגנו להשתתף בישיבה מישיבות הרשות, רשאי השר למנות חבר הרשות כממלא מקום כאמור ליותר משתי ישיבות רצופות; לא מינה השר ממלא מקום כאמור ישמש ותיק חברי הרשות כיושב ראש. | |
| שכר והחזר הוצאות | 13. | חבר הרשות לא יקבל שכר בעד שרותיו, אך יהא זכאי להחזר הוצאות שהוציא במילוי תפקידו בשעורים שיקבעו על ידי השר בתקנות, בהתייעצות עם שר האוצר. | |
| חובת גילוי ואיסור התקשרות | 14. | (א) חבר הרשות הקשור או העשוי להיות קשור, במישרין או בעקיפין, בעצמו או על ידי קרובו, סוכנו או שותפו, בעסקה או בעניין העומדים לדיון ברשות או בוועדה מוועדותיה, יודיע על כך בכתב ליושב ראש הרשות, מיד לאחר שנודע לו כי העסקה או העניין האמורים עומדים לדיון, ולא יהיה נוכח בדיוני הרשות או הוועדה באותה עסקה או באותו עניין ולא ישתתף בהחלטה המתייחסת אליהם או קשורה בהם. | |
|  |  | (ב) חבר הרשות, קרובו, שותפו, סוכנו או תאגיד שאחד מהאמורים הוא בעל שליטה או מנהל בו, לא יתקשר בעסקה עם הרשות. | |
|  |  | (ג) התקיים ביושב ראש הרשות האמור בסעיף זה, יפעל על פי האמור בו, יודיע על כך לשר, והוראת סעיף 12 יחולו, בשינויים המחויבים. | |
| ישיבות הרשות | 15. | (א) ישיבות הרשות יתקיימו לפחות אחד לחודשיים. | |
|  |  | (ב) בכפוף להוראת פרק זה, יזמן יושב ראש הרשות את ישיבותיה ויקבע את זמנן, מקומן וסדרי יומן. | |
|  |  | (ג) הרשות תקיים ישיבה מיוחדת לפי דרישת השר או שליש לפחות ממספר חברי הרשות; הישיבה תתקיים בתוך ארבע עשר ימים מיום הדרישה, אלא אם נדרש לכנסה תוך זמן קצר יותר; בישיבה תדון הרשות בנושאים המפורטים בדרישה. | |
| סדרי נוהל | 16. | (א) הרשות תקבע, את דרכי עבודתה ונהלי דיוניה, ככל שלא נקבעו לפי חוק זה. | |
|  |  | (ב) המניין החוקי בישיבות הרשות הוא רוב חבריה ובהם יושב ראש הרשות ובהיעדרו ממלא מקומו; משנפתחה הישיבה במניין חוקי, יהיה המשך הישיבה כדין בכל מספר חברים ובלבד שבעת קבלת ההחלטות נכחו שליש ממספר חבריה לפחות ובהם יושב הראש ובהיעדרו ממלא מקומו. | |
|  |  | (ג) לא היה מניין חוקי בפתיחת הישיבה, רשאי היושב ראש ובהיעדרו ממלא מקומו, לדחותה לחצי שעה; עברה מחצית השעה האמורה, תהא הישיבה כדין, בכל מספר של נוכחים, ואולם על קבלת ההחלטה, יחולו הוראות סעיף קטן (ב). | |
|  |  | (ד) החלטות הרשות יתקבלו ברוב דעות של המשתתפים בהצבעה; היו הדעות שקולות תכריע דעת היושב ראש ובהיעדרו ממלא מקומו. | |
| ועדות משנה | 17. | (א) הרשות תמנה מבין חבריה ועדות משנה לצורך מילוי תפקידיה המפורטים בסעיף 5. | |
|  |  | (ב) כל אחת מוועדות המשנה תהא מופקדת על מילוי תפקיד אחר מתפקידי הרשות, כמוגדר בסעיף 5. | |
|  |  | (ג) הרשות תקבע את תפקידיהן של ועדות המשנה ותאציל להן מסמכויותיה, למעט הסמכויות לקבוע כללים. | |
|  |  | (ד) יכול חבר הרשות להיות חבר ביותר מוועדת משנה אחת. | |
|  |  | (ה) הרשות תמנה את היושב ראש של כל אחת מוועדות המשנה ואולם לא ישב אדם כיושב ראש של יותר מוועדת משנה אחת. | |
| וועדות משנה נוספות וועדות מייעצות | 18. | (א) הרשות רשאית, לצורך מילוי תפקידיה – | |
|  |  |  | (1) למנות ועדות משנה נוספות על אלה המנויות בסעיף 17, לכל עניין שתראה לנכון, לקבוע את תפקידיהן ולהאציל להן מסמכויותיה, למעט הסמכות לקבוע כללים, לאשר את תקציב הרשות ולמנות את המנהל הכללי לרשות; |
|  |  |  | (2) למנות ועדות מייעצות לתחומי פעולותיה השונות. |
|  |  | (ב) הרשות רשאית למנות כחברים בוועדות המשנה לפי סעיף קטן (א), ובוועדות המייעצות גם מי שאיננו חבר הרשות ובלבד שמחצית לפחות מחברי ועדות המשנה ושליש מחברי הוועדות המייעצות יהיו חברי הרשות. | |
|  |  | (ג) הרשות תמנה לכל אחת מוועדות המשנה והוועדות המייעצות, יושב ראש שהינו חבר הרשות ואולם לא ישמש חבר הרשות כיושב ראש של יותר מוועדה אחת. | |
|  |  | (ד) הרשות, תקבע כללים למינוי ועדות המשנה והוועדות המייעצות, לדרכי פעולתן ולאופן הפסקת כהונתם של חברי הרשות, למינוי מחליפים לחברי הוועדות שאינם חברי הרשות ולדרך הערר על החלטות ועדות המשנה. | |
| תוקף פעולות | 19. | קיום הרשות, סמכויותיה ותוקף החלטותיה לא ייפגעו מחמת שנתפנה מקומו של חבר הרשות או מחמת ליקוי במינויו או בהמשך כהונתו. | |
|  |  | **פרק ד': תקציב וכספים** | |
| תקציב | 20. | תקציב הרשות, בצירוף דברי הסבר, יוכן על ידי ועדה שתמנה הרשות, יאושר על ידי הרשות, ויימסר לאישור השר, במועד שיורה השר, בכל שנת כספים. | |
| מימון | 21. | (א) תקציב הרשות ימומן על ידי אוצר המדינה, תרומות ומענקים כספיים שתקבל הרשות, כספים שיוותרו כתוצאה מביצוע פעולותיה כאמור בסעיף 5 וכמפורט בסעיף 21(ג) וכן ממקורות נוספים שיקבעו על ידי הרשות. | |
|  |  | (ב) השתתפות אוצר המדינה במימון הרשות ייקבע בתכנית נפרדת, במסגרת ההקצאה לתחום פעולה – תרבות, בסעיף תקציב משרד התרבות והספורט בחוק תקציב שנתי; לעניין זה, "תכנית", "תחום פעולה וסעיף תקציב" – כהגדרתם בחוק תקציב שנתי כמשמעותו בחוק יסודות התקציב, התשמ"ה–1985[[4]](#footnote-5). | |
|  |  | (ג) הרשות תהיה רשאית לצורך מילוי תפקידיה, לעשות שימוש בכספים שיוותרו בידה כתוצאה מביצוע פעילויות כאמור בסעיף 5(ב). | |
|  |  | **פרק ה': תמיכה במוסדות תרבות ואמנות** | |
| בקשת תמיכה | 22. | (א) מוסדות, מפעלים ואנשים העוסקים בפעילות תרבות ואמנות, רשאים לפנות אל הרשות בבקשה לקבל תמיכות כספיות, מתוך תקציביה. | |
|  |  | (ב) השר יקבע בתקנות, לאחר התייעצות ברשות, את דרך הגשת הבקשה לקבלת תמיכה. | |
| ההכרעה בבקשה | 23. | (א) הרשות תבחר מבין הגופים והאנשים הפונים אליה את הזכאים לקבלת תמיכות כספיות מתוך תקציביה ואת גובה התמיכה שיקבלו. | |
|  |  | (ב) הרשות תקבע כללים לפיהם ייקבעו אמות מידה והתנאים לחלוקת התמיכות הכספיות, ובלבד שיינתנו תמריצים לאותם גופים ואנשים אשר פעילותם היוצרת גדולה משל האחרים והדרך לבחינת היקף הפעילות היוצרת. | |
|  |  | **פרק ו': עובדי הרשות** | |
| מנהל כללי | 24. | (א) הרשות, באישור השר, רשאית למנות מנהל כללי לרשות (להלן – המנהל הכללי); הרשות, באישור השר, תקבע את משכורתו ואת תנאי העסקתו של המנהל הכללי. | |
|  |  | (ב) תקופת הכהונה של המנהל הכללי תהא חמש שנים, אך רשאית הרשות על פי הצעת השר, להאריך את כהונתו לתקופת כהונה נוספת אחת. | |
|  |  | (ג) תקופת הכהונה של המנהל הכללי תפקע אם אירע אחד מאלה: | |
|  |  |  | (1) הוא התפטר בהודעה בכתב, שהוגשה לשר באמצעות הרשות; |
|  |  |  | (2) השר, לאחר התייעצות עם הרשות, קבע כי נבצר מהמנהל הכללי, דרך קבע, למלא תפקידו או החליט בהחלטה מנומקת להעבירו מכהונתו. |
|  |  | (ד) התפטר המנהל הכללי, תיפסק כהונתו בתוך שלושים יום לאחר הגשת כתב ההתפטרות, זולת אם הסכים השר למועד קצר יותר. | |
| תפקידי המנהל | 25. | המנהל יהיה אחראי לניהול השוטף של ענייני הרשות במסגרת המדיניות, התכניות והתקציבים של הרשות. | |
| קבלת עובדים ותנאי עבודתם | 26. | למעט מינויו של המנהל הכללי, תהא הרשות זכאית למנות עובדים על פי שיקול דעתה הבלעדי; מעמדם של עובדים כאמור יהיה כשל עובדי המדינה, בהתאמות שיקבעו בתקנות על ידי השר; תנאי העבודה ושכרם של עובדי הרשות יהיו זהים לאלה של עובדי המדינה. | |
|  |  | **פרק ו': הוראות שונות** | |
| אגרות | 27. | השר רשאי, לאחר התייעצות עם הרשות ובאישור ועדת החינוך, התרבות והספורט של הכנסת, לקבוע אגרה עבור הגשת הבקשה האמורה בסעיף 22. | |
| תחילה וסמכויות | 28. | תחילתו של חוק זה ביום \_\_\_\_\_\_\_\_\_[[5]](#footnote-6)\*, ומיום התחילה יהיו כל הנושאים הקבועים בחוק זה, בסמכותה הבלעדית של הרשות. | |
| עונשין | 29. | העובר על הוראות סעיף 14 או על תקנות או כללים לפי חוק זה, שנאמר בהם שאי קיומם מהווה עבירה דינו – מאסר שנה. | |
| דין הרשות כדין המדינה | 30. | דין הרשות כדין המדינה לעניין – | |
|  |  | (1) תשלום מסים, מס בולים, אגרות ארנונות, היטלים ותשלומי חובה אחרים; | |
|  |  | (2) חוק הנזיקים האזרחיים (אחריות המדינה), התשי"ב–1952[[6]](#footnote-7). | |
| ביצוע ותקנות | 31. | השר ממונה על ביצוע חוק זה, והוא רשאי להתקין תקנות בכל הנוגע לביצועו. | |
| ביטול חוק התרבות והאמנות | 32. | חוק התרבות והאמנות, התשס"ג–2002[[7]](#footnote-8) – בטל. | |

דברי הסבר

מערכת התרבות והאמנות היא המערכת היחידה אשר לה המאפיינים המחייבים אי-תלות ושלא עברה עדיין תהליך אוטונומיזציה דוגמת מערכות נוספות (רשות השידור, המועצה להשכלה גבוהה ועוד). המעמד האוטונומי שמוצע יבטיח למערכת התרבות והאמנות, בין היתר, את קיומה של מסגרת מוגדרת של מקורות תקציביים.

עד כה לא נקבעו למערך התרבות והאמנות מקורות מוגנים לתקציבים, וגורמים שונים מילאו את החלל שנוצר, דבר שגרם לחוסר תאום בין הממשלה לבין הגורמים האמורים, להפליה בין אזורים, להפליה בין קבוצות אוכלוסייה וכן להפעלת השפעה חיצונית על הגורמים היצירתיים ומוסדות התרבות והאמנות.

בהצעת חוק זו מוצע שתקציב הרשות ייכלל בתקציבו של משרד התרבות והספורט, בלי לפגוע בסמכות הרשות לקבל תרומות ומענקים מגורמים וממקורות נוספים. על ידי כך תוענק למערכת התרבות והאמנות במדינה מסגרת של מקורות תקציביים מוגדרים. הדבר ימנע את החסרונות המפורטים לעיל, שנבעו מהחלל שנוצר בשל היעדר מסגרת תקציבית מוגדרת, מחד גיסא, והפעלת לחצים שונים, מאידך גיסא.

זאת ועוד, חשוב שמערך התרבות והאמנות לא יהא נתון למאבקים והשפעות פוליטיות ושיהא עצמאי, ככל האפשר, כדי שיוכל להתפתח, ליצור ולעודד את היצירה באורח עצמאי, דוגמת גופים מקבילים בעולם.

הקמת רשות ממלכתית לתרבות ואמנות והענקת מעמד של אישיות משפטית לרשות זו, נועדו להבטיח במידת האפשר עצמאות יצירתית זו.

מטעם זה ועל מנת להבטיח כי התמיכות הכספיות המרכזיות במוסדות ובמפעלי התרבות והאמנות יחולקו על פי שיקולי תרבות ואמנות צרופים, מוצע גם שהכללים לחלוקת התמיכות הכספיות, יקבעו על ידי הרשות.

לרשות הלאומית לתרבות ואמנות, מוענקים בהצעת חוק זו מספר תפקידים ומוצע שכל אחד מהם ימולא על ידי ועדת משנה נפרדת, שתמונה על ידי הרשות מבין חבריה. ביזור זה בין תפקידיה של הרשות כמחלקת תמיכות כספיות מתוך תקציביה מחד גיסא לבין תפקידיה כמפיצת התרבות והאמנות בישראל וכמייעצת לגופים שונים בנושאי תרבות ואמנות מאידך גיסא, מאפשר מיצוי של כישוריהם והתמחויותיהם של חברי הרשות.

הצעות חוק זהות הונחו על שולחן הכנסת החמש-עשרה על ידי חברי הכנסת אחמד טיבי וזהבה גלאון (פ/2177) ועל ידי חברת הכנסת קולט אביטל וקבוצת חברי הכנסת (פ/3431), ועל שולחן הכנסת השש-עשרה על ידי חברת הכנסת קולט אביטל (פ/555) ועל שולחן הכנסת השש-עשרה על ידי חבר הכנסת אחמד טיבי וקבוצת חברי הכנסת (פ/1446).

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"א באב התשע"ה – 27.7.15

1. ס"ח התשכ"ח, עמ' 234. [↑](#footnote-ref-2)
2. ס"ח התשי"ח, עמ' 92. [↑](#footnote-ref-3)
3. דיני מדינת ישראל, נוסח חדש 34, עמ' 639. [↑](#footnote-ref-4)
4. ס"ח התשמ"ה, עמ' 60. [↑](#footnote-ref-5)
5. \* יום התחילה ייקבע בעת הכנת הצעת החוק לקריאה הראשונה. [↑](#footnote-ref-6)
6. ס"ח התשי"ב, עמ' 339. [↑](#footnote-ref-7)
7. ס"ח התשס"ג, עמ' 64. [↑](#footnote-ref-8)